Na temelju Zakona o poticanju razvoja malog gospodarstva ("Narodne novine", broj 29/02, 63/07, 53/12, 56/13 I 121/16) i članka 60. stavak 1. podstavak 1. Statuta Grada Nove Gradiške ("Novogradiški glasnik", broj 04/13-pročišćeni tekst), **GRADONAČELNIK GRADA NOVE GRADIŠKE** donosi

PROGRAM SUFINANCIRANJA KAMATA NA KREDITNE PROGRAME HRVATSKE AGENCIJE ZA MALO GOSPODARSTVO, INOVACIJE I INVESTICIJE I TROŠKOVA USLUGA IZRADE PRIJAVA PODUZETNIKA ZA ESIF ZAJMOVE

NA PODRUČJU GRADA NOVE GRADIŠKE

Opće odredbe

Članak 1.

Ovim Programom utvrđuje se način, mjerila i kriteriji za poticanje ulaganja i olakšanje pristupa financijskim sredstvima poduzetnicima na području Grada Nove Gradiške (u daljnjem tekstu: Grad) u 2017. godini i to:

* sufinanciranje kamata na Kreditne programe Hrvatske agencije za malo gospodarstvo, inovacije i investicije (dalje: HAMAG – BICRO) pod nazivom ESIF Mikro investicijski zajmovi, ESIF Mikro zajmovi za obrtna sredstva te ESIF mali zajmovi
* sufinanciranje troškova usluga izrade Prijava za ESIF zajmove

Poticaji koji po ovom Programu dodjeljuju se sukladno pravilima sadržanim u Uredbi Komisije EU br. 1407/2013 od 18.prosinac 2013.godine o primjeni članka 107. i 108. Ugovora o funkcioniranju EU na deminis potpore (Službeni list EU L 352/1)

Korisnici sredstava po ovom Programu

Članak 2.

Ovaj Program namijenjen je subjektima malog gospodarstva sa sjedištem ili prebivalištem na području Grada, uključujući i fizičke osobe koje u trenutku podnošenja zahtjeva za zajam nemaju registrirani vlastiti gospodarski subjekt već planiraju isti osnovati. Ugovor o zajmu ugovara se isključivo sa registriranim subjektom malog gospodarstva.

Subjektima malog gospodarstva u smislu ovog programa smatraju se:

* Trgovačka društva
* Obrti
* Fizičke osobe koje obavljaju djelatnosti slobodnih zanimanja
* Ustanove i drugi slični gospodarski subjekti koji obavljaju djelatnosti u cilju stjecanja dobiti

koji

* su registrirani i obavljaju djelatnost za koju je dan zajam
* su u privatnom vlasništvu više od 50%
* nemaju žiro-račun neprekidno blokiran dulje od 30 dana u posljednjih 6 mjeseci
* koji nemaju nepodmirenih obveza prema gradu Novoj Gradišci i nepodmirenih obveza na ime javnih davanja koje prati Porezna uprava osim ako im nije odgođena naplata ili odobrena obročna otplata koja se redovito podmiruje

a koji temeljem Zakona o poticanju razvoja malog gospodarstva imaju status mikro ili malog subjekta malog gospodarstva i to (u daljnjem tekstu : poduzetnici):

* Mikro subjekt malog gospodarstva – fizičke i pravne osobe koje prosječno godišnje imaju zaposleno manje od 10 radnika, prema financijskim izvješćima za prethodnu godinu ostvaruju godišnji poslovni prihod u iznosu protuvrijednosti do 2.000.000,00 EUR ili imaju ukupnu aktivu ako su obveznici poreza na dobit odnosno imaju dugotrajnu imovinu ako su obveznici poreza na dohodak u iznosu protuvrijednosti do 2.000.000,00 EUR.
* Mali subjekt malog gospodarstva – fizičke i pravne osobe koje prosječno imaju zaposleno manje od 50 radnika. Prema financijskim izvješćima za prethodnu godinu ostvaruju godišnji poslovni prihod u iznosu protuvrijednosti do 10.000.000,00 EUR ili imaju ukupnu aktivu ako su obveznici poreza na dobit odnosno imaju dugotrajnu imovinu ako su obveznici poreza na dohodak u iznosu protuvrijednosti do 10.000.000,00 EUR.

Od prava na potpore izuzeta su javna poduzeća, trgovačka društva i ustanove kojima su Republika Hrvatska, Grad Nova Gradiška i Brodsko-posavska županija osnivači ili imaju vlasničke udjele u temeljnom kapitalu.

Financijska sredstva

Članak 3.

Financijska sredstva za realizaciju ovog Programa osigurana su u Proračunu Grada na stavci T101501TEKUĆI PROJEKT: POTICANJE MALOG I SREDNJEG PODUZETNIŠTVA u iznosu 150.000,00 kn.

Namjena , uvjeti i način provođenja programa

Članak 4.

Sufinanciranje kamata i troškova usluga izrade prijava te pripreme dokumentacije na Programe HAMAG – BICRO-a poduzetnicima.

Uvjete odobravanja ESIF zajmova, namjenu kredita, neprihvatljive aktivnosti, prihvatljive i neprihvatljive prijavitelje, iznose zajmova, rokove i način otplate zajmova, korištenje zajmova, instrumenti osiguranja, način podnošenja prijave, potrebna dokumentacija za podnošenje zajma te ostale odredbe Programa propisuje Uprava HAMAG BICRO-a te su navedeni na mrežnim stranicama HAMAG BICRO-a : <http://www.hamagbicro.hr/financijski-instrumenti/esifzajmovi/>

Članak 5.

HAMAG BICRO objavio je na svojim mrežnim stranicama Natječaje za odobravanje kredita putem tri programa a kamatne stope obračunate za poduzetnike s područja Grada jesu :

* ESIF MIKRO INVESTICIJSKI ZAJMOVI - kamatna stopa do najviše 0,5% godišnje
* ESIF MIKRO ZAJMOVI ZA OBRTNA SREDSTVA - kamatna stopa do najviše 1,5% godišnje
* ESIF MALI ZAJMOVI - kamatna stopa do najviše 0,5% godišnje

u svrhu:

- osnivanja obrta i trgovačkih društava;

- modernizacije i proširenja već postojećeg poslovanja;

- samozapošljavanja;

- zadržavanja postojećih i povećanja broja novih radnih mjesta

- financiranja trajnih obrtnih sredstava s ciljem omogućavanja bržeg rasta poslovanja i povećanja tržišnog udjela poduzetnika;

- modernizacije i proširenja već postojećeg poslovanja;

- financiranja tekućih obveza koje nastaju u redovnim poslovnim aktivnostima;

- zadržavanja postojećih i povećanja broja novih radnih mjesta;

- financiranja obrtnih sredstva za nesmetano obavljanje proizvodnje;

- postizanja, održavanja i poboljšanja likvidnosti poduzetnika;

- povećanja konkurentnosti;

- podmirenja obveza prema dobavljačima;

- pripreme izvoza;

- poboljšanja kvalitete usluge u turističkoj sezoni.

Članak 6.

Program nije namijenjen za:

* financiranje PDV-a;
* refinanciranje postojećih obveza;
* investicije koje služe u osobne svrhe;
* izgradnju ili kupnju stambenih i poslovnih prostora radi prodaje ili iznajmljivanja osim u svrhu obavljanja turističke djelatnosti;
* kupnju vlasničkih udjela u drugim subjektima;
* benzinske postaje;
* kupnju nekretnina i pokretnina od povezanih osoba; povezane osobe i poduzeća definirana su sukladno članku 3. Priloga I. Uredbe Komisije (EU) br. 651/2014 od 17.lipnja 2014. te Međunarodnim računovodstvenim standardom 24;
* prodajne i servisne auto salone;
* taxi službe i rent-a car;
* vozila za cestovni prijevoz tereta sukladno članku 3. stavku 2. Uredbe Komisije (EU) br. 1407/2013 od 18. prosinca 2013.;
* trgovačke djelatnosti;
* djelatnosti izdavanja novina i drugih povremenih izdanja, djelatnosti proizvodnje i emitiranja radijskog i televizijskog sadržaja, djelatnosti novinskih agencija kao i uslužnih djelatnosti agencija za oglašavanje i odnosa s javnošću;
* djelatnosti jednog ili više ograničenih sektora sukladno Prilogu 3. Provedbene Uredbe Komisije (EU) br. 964/2014 od 11.rujna 2014. 1;
* poljoprivredne i ribarske djelatnosti te ostale djelatnosti i aktivnosti isključene važećim propisima o potporama male vrijednosti (Uredba Komisije (EU) br. 1407/2013 od 18.prosinca 2013. o primjeni članaka 107. i 108. Ugovora o funkcioniranju Europske unije na de minimis potpore).

Članak 7

Prihvatljivi troškovi po Programu:

1. Trošak kamata ESIF zajmova obračunatih poduzetniku-korisniku od strane HAMAG BICRO-a. sukladno članku 5. Programa
2. Trošak izrade poslovnog plana i pripreme natječajne dokumentacije za prijavu prihvatljivih prijavitelja na Programe HAMAG BICRO-a:

Troškovi izrade prijave će biti sufinancirani isključivo ukoliko će poduzetnik- korisnik koristiti usluge tvrtki registriranih za pružanje usluga Poslovnog savjetovanja (NKD: 70.22) te za to dostaviti pravovaljane dokaze.

Članak 8.

Najviši iznos odobrene potpore za sufinanciranje kamata ovisi o visini kredita, kamatne stope te roka otplate kredita odobrenog od strane HAMAG – BICRO-a poduzetniku –korisniku. Iznos obračunatih kamata od strane HAMAG BICRO-a u potpunosti financirati iz proračuna Grada , pri čemu će godišnja kamatna stopa koju će plaćati poduzetnik iznositi 0%.

Najviši iznos odobrene potpore za sufinanciranje troškova izrade Prijava za ESIF zajmove po jednom poduzetniku - korisniku koji je u sustavu PDV-a iznosi 2.500 kuna., a za poduzetnike – korisnike koji nisu u sustavu PDV-a iznosi 2.500,00 kn uvećan za PDV.

Intenzitet odobrene potpore jest do 100% prihvatljivih troškova.

Uvjet za dodjelu potpore da će se investicija predviđena u projektu za koji se traži potpora u cijelosti realizirati na području Grada.

Članak 9.

Uz zahtjev za sufinanciranje kamata na odobrene ESIF zajmove za pravdanje troška kamata potrebno je priložiti:

* Ugovora o zajmu između poduzetnika i HAMAG BICRO-a;
* Dokaz o izvršenim uplatama tromjesečnih anuiteta HAMAG – BICRO-u (bankovni izvaci);
* Dokaz da su podmirene sve financijske obveze prema Gradu;
* Izjavu o korištenju sredstava potpore male vrijednosti

Potpora se isplaćuje tromjesečno po dostavi dokaza o izvršenoj uplati tromjesečnih anuiteta HAMAG – BICRO-u povratom iznosa vrijednosti kamata sadržanih u svakom anuitetu.

Članak 10.

Potpora za sufinanciranje trošak izrade poslovnog plana i pripreme natječajne dokumentacije za prijavu prihvatljivih prijavitelja na Programe HAMAG BICRO-a dodjeljuju se poduzetnicima kronološkim redom pristizanja prijava sve do iskorištenja sredstava.

Uz Zahtjev potrebno je priložiti :

* kopija izrađenog poslovnog plana za prijavu na ESIF zajmove HAMAG – BICRO-u;
* kopija računa savjetodavne tvrtke za obavljene usluge s opisom pruženih usluga i dokaz o izvršenoj uplati (bankovni izvaci);
* kopija izvatka iz NKD-a tvrtke koja je pružila savjetodavne usluge s naznakom da se radi o tvrtci koja pruža usluga Poslovnog savjetovanja (NKD: 70.22);
* dokaz da su podmirene sve financijske obveze prema Gradu;

Članak 11.

Za ocjenu podnesenih Zahtjeva , te konačnu Odluku u vezi istih, donosi Gradonačelnik Grada Nove Gradiške uz prethodno mišljenje nadležnog Povjerenstva koje imenuje Gradonačelnik.

Gradonačelnik Grada Nove Gradiške Odluku o dodjeli potpore donijet će najkasnije u roku od 15 dana od dana dostave mišljenja Povjerenstva odnosno najkasnije u roku od 30 dana od dana podnošenja zahtjeva. Pravo na potporu može se po pojedinom korisniku koristiti samo jednom.

Odlukom iz stavka 2. ovog članka određuje se obveza zaključivanja Ugovora o međusobnoj suradnji između Grada i poduzetnika koji je ostvario pravo za sredstva iz ovog Programa.

Članak 12.

Korisnici sredstava iz ovog Programa podnose Zahtjev na adresu: Grad Nova Gradiška, Upravni odjel za gospodarstvo, Trg kralja Tomislava 1, 35400 Nova Gradiška.

Ovaj program stupa na snagu danom donošenja i važi do iskorištenja sredstava predviđenih u Proračunu Grada ili obustave natječaja od strane HAMAG BICRO-a.

**REPUBLIKA HRVATSKA**

**BRODSKO-POSAVSKA ŽUPANIJA**

**GRAD NOVA GRADIŠKA**

**GRADONAČELNIK**

KLASA: 023-05/17-04/07

URBROJ: 2178/15-02-17-01

Nova Gradiška, 21.03.2017.

 GRADONAČELNIK

 Vinko Grgić, dipl.ing.arh.